《咏古十六首 其十六》
宋代·华镇

兰芷生幽薄，浥露搴华姿。芙容隔秋江，扁舟满江湄。

丈夫抱材用，但愿君王知。宁生击牛角，载歌南山词。

词终脱裋褐，缨佩暮萎蕤。人事非有定，斯言或难持。

翩翩李将军，鸣弦压由基。馀威震戎虏，谈笑静边陲。

桃李曾无言，嘉声满黄扉。心知堪万户，乃谓生匪时。

烽火照甘泉，未能包虎皮。目视汉飞将，弃弃轻如遗。

颇牧已黄土，忉忉勤缅思。如何中林士，坐视青云期。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。